Det 59-årige folketingsmedlem Lene Hansen, der i 2005 blev valgt ind for Socialdemokraterne i Hjørring-kredsen siger nu farvel til Christiansborg. Hun genopstiller ikke til Folketinget ved næste valg, og det efterlader Hjørring-kredsen uden en folketingskandidat. - Jeg savner nærhed til borgerne og den daglige snak med borgerne i Brugsen. Som folketingsmedlem er kontakten til borgerne langt mere formel og distanceret, siger Lene Hansen (S) til TV2/Nord. Lene Hansen bliver dog siddende i Folketinget frem til næste valg eller hvis det lykkes hende at erobre borgmesterposten i Brønderslev. - Jeg er nok meget resultatorienteret og har brug for, at tingene bliver til noget. Det føler jeg bedre kan lade sig gøre i lokalpolitik, siger Lene Hansen. Lene Hansen blev Socialdemokraternes folketingskandidat i Hjørring-kredsen i 2002 og valgt ind i Folketinget i 2005.

Referat:
Socialdemokraten Lene Hansen genopstiller ikke til Folketinget ved næste valg. Efter flere opfordringer fra partifæller er målet nu borgmesterposten i Brønderslev.